[{"text_idx": "#000005", "text": "Rydym dal wrthi\u2019n ddyfal yn ymateb i\u2019r hyn a godwyd gan y cyhoedd yn yr holiadur a greusom ar gyfer Adroddiad Pum Mlynedd y Rhestr o Enwau Lleoedd Hanesyddol yng Nghymru. Yn ogystal a\u0302 pharhau a\u0302\u2019r gwaith o ychwanegu mwy o enwau, a tsecio trawsgrifiadau felly, rydym wedi gwneud ambell ddiweddariad technegol i\u2019r wefan."}, {"text_idx": "#000006", "text": "Y cyntaf, a\u2019r mwyaf amlwg yw ein bod ni wedi ychwanegu ffiniau cymydau a chantrefi hanesyddol Cymru at y map. Dyma\u2019r ffordd y rhannwyd y tir cyn creu\u2019r siroedd hanesyddol yn sgil Deddf Uno 1536, gyda sawl cwmwd yn ffurfio cantref. Gallwch eu dewis i\u2019w dangos ar y map yn yr un ffordd a\u0302 ffiniau\u2019r plwyfi a\u2019r siroedd."}, {"text_idx": "#000007", "text": "Mae staff y Comisiwn wrthi\u2019n digideiddio a geo-leoli argraffiad cyntaf mapiau\u2019r Arolwg Ordnans, gan ddechrau gydag Ynys Mo\u0302n. Ymysg y pethau eraill y mae\u2019r mapiau hyn yn eu dangos y mae ffiniau\u2019r trefgorddau y tu mewn i\u2019r plwyfi. Unwaith y mae\u2019r gwaith hwn wedi\u2019i gwblhau, y mae\u2019n fwriad gennym ychwanegu\u2019r mapiau fel haen arall ar y wefan, ac ychwanegu ffiniau\u2019r trefgorddau i\u2019r rhai dewisiadwy sydd gennym yn barod. Bydd hynny\u2019n ein galluogi i sefydlu hierarchaeth o ffiniau o\u2019r trefgorddau i fyny hyd at lefel sirol."}, {"text_idx": "#000008", "text": "Mae\u2019r Rhestr o Enwau Lleoedd Hanesyddol, fel y mae\u2019r enw\u2019n awgrymu, yn gasgliad o ffurfiau hanesyddol ar enwau. Mae hyn yn golygu ei bod yn cynnwys sillafiadau ansafonol ar enwau, a ffurfiau arnynt mewn ieithoedd eraill rhagor na\u2019r Gymraeg. Rydym yn ymwybodol bod hyn wedi peri penbleth i\u2019n defnyddwyr ers y cychwyn, oherwydd na fyddai teipio enw modern i mewn i\u2019r blwch chwilio o\u2019r rheidrwydd yn dod ag unrhyw ganlyniadau, er bod ffurfiau hanesyddol ar yr enw gennym yn y bas data. Rydym wedi datrys hyn trwy sicrhau bod y teclyn chwilio\u2019n anwybyddu marciau diacritig a chyplysnodau wrth chwilio. Felly os chwiliwch am \u2018Plas teg\u2019, fe gewch \u2018Pla\u0302s teg\u2019, \u2018Plas-teg\u2019 a \u2018Plas-te\u0302g\u2019, er enghraifft."}, {"text_idx": "#000009", "text": "Rydym yn gobeithio y bydd hyn oll yn ei gwneud yn haws i ddarganfod yr enwau rydych yn chwilio amdanynt, ac yn rhoi enwau hanesyddol Cymru yn eu cyd-destun hanesyddol a daearyddol."}, {"text_idx": "#000012", "text": "Ymunwch a\u0302\u2019r rhestr e-bostio i dderbyn diweddariadau rheolaidd. Mae\u2019n rhad ac am ddim!"}]